II. MELLÉKLET

A pénzügyi szankciókról szóló korábbi közlemények jegyzéke

Ez a közlemény áttekinti a Bizottság 1996 és 2021 közötti, pénzügyi szankciókról szóló közleményeit:

— 1996-ban a Bizottság kiadta a „Memorandum on applying Article 171 of the EC treaty” [Az EK-szerződés 171. cikkének alkalmazásáról szóló memorandum] című tájékoztatót (1). Ez egy további finomításra szánt kezdeti megközelítés volt, amely azonban lefektette a pénzügyi szankciókra vonatkozó mai politika alapjait, megállapítva, hogy a szankció összegét három alapvető kritérium alapján kell kiszámítani: a jogsértés súlya, időtartama, valamint az annak biztosítására vonatkozó igény, hogy maga a szankció visszatartó erővel bírjon a további jogsértésektől.

— 1997-ben a Bizottság első alkalommal tett közzé számítási módszert a „Method of calculating the penalty payments provided for pursuant to Article 171 of the EC Treaty” (2) [Az EK-szerződés 171. cikke szerinti kényszerítő bírság számításának módszere] c. közleményében. Akkor még nem létezett módszer az egyösszegű átalánybírság kiszámítására. A megállapított módszer szerint a napi kényszerítő bírságot a következőképpen kellett kiszámítani: az egységes átalányt meg kellett szorozni egy súlyossági együtthatóval és egy időtartam-együtthatóval, majd ennek eredményét meg kellett szorozni egy különleges együtthatóval (az ún. „n” együtthatóval), amely az érintett tagállam fizetési képességét és tanácsi szavazatainak számát tükrözte. Ezt az akkor mind a gazdasági, mind az intézményi súlyt tükröző „n” együtthatót úgy alakították ki, hogy biztosítsa a szankciók méltányosságát és arányosságát, de kellően visszatartó erejű is legyen ahhoz, hogy a tagállamok megszüntessék és ne ismételjék meg a jogsértést. A dokumentum továbbá kifejtette, hogyan kell meghatározni a súlyossági és az időtartam-együtthatót, és meghatározta az „n” együttható első értékeit (3).

— 2001-ben a Bizottság belső határozata (4) előírta, hogy az időtartam-együtthatót a Bíróság ítéletét követő 7. hónaptól havi 0,1-es érték alapján kell kiszámítani (és az értéke legfeljebb 3 lehet).

— 2005-ben a Bizottság közleményt adott ki az EK-szerződés 228. cikkének végrehajtásáról (5), mivel aktualizálásra volt szükség, különös tekintettel a Bíróság új joggyakorlatára, az EU-hoz csatlakozó új tagállamokra, valamint a növekedési és inflációs ráták alakulására. Ebben meghatározta azokat az általános elveket, amelyeket a pénzügyi szankciók kérelmezésekor tiszteletben kell tartani, és amelyek ma is érvényesek. Emellett első alkalommal állapított meg módszert az egyösszegű átalánybírság kiszámítására, beleértve az egyes tagállamokra vonatkozó minimális egyösszegű átalánybírságokat, aktualizálta az „n” együttható kiszámítását (6), és meghatározta a kényszerítő bírságok és az egyösszegű átalánybírságok kiszámításához szükséges átalányösszegeket (7).

— 2010-ben, miután a Lisszaboni Szerződés bevezette azt a lehetőséget, hogy a jogalkotási eljárás keretében elfogadott irányelveket átültető intézkedések bejelentésének elmulasztása esetén pénzügyi szankciókat lehessen kiszabni, a Bizottság közleményt fogadott el az EUMSZ 260. cikke (3) bekezdésének végrehajtásáról (8). Ebben a közleményben kifejtette, hogyan alkalmazná az egyösszegű átalánybírságok és a kényszerítő bírságok jelenlegi számítási módszereit a 260. cikk (3) bekezdésének hatálya alá tartozó esetekre.

— 2019-ben a Bizottság új közleményt adott ki „A Bizottság által az Európai Unió Bírósága előtt folyó kötelezettségszegési eljárásokban javasolt egyösszegű átalánybírságok és napi kényszerítő bírságok számítási módszerének módosításáról” (9). Ez a közlemény a Bíróság ítéletét (10) követte, amely szerint a Bizottság az egyes tagállamok esetében az intézményi súly figyelembevételéhez már nem támaszkodhat a tanácsi szavazatok számára, mivel a szavazási módszer 2017. április 1-jén megváltozott. Emellett a Bizottság megragadta ezt a lehetőséget arra, hogy aktualizálja a GDP referenciaértékét (amely korábban Luxemburg GDP-je volt), és azt a tagállamok GDP-jének átlagával helyettesítette az „n” együttható kiszámítása során (11). Végezetül annak biztosítása érdekében, hogy az ebből eredő pénzügyi szankciók nagyjából összhangban maradjanak a korábbi szintekkel, a Bizottság 4,5 értékű kiigazító tényezőt vezetett be.

— Legutóbb 2021-ben a Bizottság az Egyesült Királyság EU-ból való kilépése miatt kiigazította az egyösszegű átalánybírságokra és a kényszerítő bírságokra (12) vonatkozó számításokat. Tekintettel arra, hogy az „n” együttható az összes tagállam GDP-jének átlagát vette figyelembe, az Egyesült Királyság kilépése az „n” együttható növekedését eredményezte, ami a Bizottság által javasoltnál magasabb pénzügyi szankciókat eredményezne. A Bizottság ezért egy 0,836 értékű kiigazítási tényezőt alkalmazott annak biztosítása érdekében, hogy a növekedés az inflációra korlátozódjon.

(1) Information from the Commission - Memorandum on applying Article 171 of the EC treaty (A Bizottság tájékoztatója – Az EK-szerződés 171. cikkének alkalmazásáról szóló memorandum) (HL C 242., 1996.8.21., 6. o.).

(2) Information from the Commission - Method of calculating the penalty payments provided for pursuant to article 171 of the EC Treaty (A Bizottság tájékoztatója – Az EK-szerződés 171. cikke szerinti kényszerítő bírság számításának módszere) (HL C 063., 1997.2.28., 2. o.).

(3)

(4) Lásd a 2001. április 2-i PV(2001)1517/2. sz. dokumentum jegyzőkönyvét.

(5) A Bizottság Közleménye – Az EK-szerződés 228. cikkének végrehajtása (SEC(2005) 1658).

(6)

(7) Ennek összegét napi 600 EUR-ban állapították meg kényszerítő bírságok esetén és 200 EUR-ban egyösszegű átalánybírságok esetén.

(8) A Bizottság közleménye – Az EUMSZ 260. cikke (3) bekezdésének végrehajtása (SEC(2010) 1371 végleges).

(9) A Bizottság közleménye – A Bizottság által az Európai Unió Bírósága előtt folyó kötelezettségszegési eljárásokban javasolt egyösszegű átalánybírságok és napi kényszerítő bírságok számítási módszerének módosításáról (HL C 70., 2019.2.25., 1. o.).

(10) Lásd: a Bíróság 2018. november 14-i ítélete, Bizottság kontra Görögország, C-93/17, ECLI:EU:C:2018:903.

(11)

(12) A Bizottság közleménye – A Bizottság által az Európai Unió Bírósága előtt indított kötelezettségszegési eljárásokban javasolt átalányösszeg és kényszerítő bírság számításának az Egyesült Királyság kilépését követő kiigazításáról (HL C 129., 2021.4.13., 1. o.).